KIRJALLINEN KYSYMYS E-0074/03 esittäjä(t): Erik Meijer (GUE/NGL) komissiolle. Yhteisöltä puuttuu rekisteri lääketieteellisistä virheistä, joita ovat tehneet eri valtioissa työskennelleet lääketieteen harjoittajat.



Virallinen lehti nro 155 E , 03/07/2003 s. 0211 - 0212



KIRJALLINEN KYSYMYS E-0074/03 esittäjä(t): Erik Meijer (GUE/NGL) komissiolle (23. tammikuuta 2003) Aihe: Yhteisöltä puuttuu rekisteri lääketieteellisistä virheistä, joita ovat tehneet eri valtioissa työskennelleet lääketieteen harjoittajat 1. Onko komissio tietoinen, että Alankomaissa on viisi vuotta ollut voimassa yksilöllisen terveydenhuollon (BIG) ammatteja koskeva laki, jonka tarkoituksena on antaa potilaille tietoja hoitohenkilökunnan ammattitaidosta ja pätevyydestä? Tämän lain nojalla tehdystä tutkimuksesta ilmenee muun muassa, että jossakin toisessa valtiossa lääketieteellistä ammattia harjoittaneet ja rangaistuksen saaneet henkilöt voivat työskennellä Alankomaissa ilman rajoituksia. Tiedot hoitohenkilökunnan alkuperämaissaan saamista rangaistuksista eivät tule lääketieteellisten ammattien harjoittajien julkiseen BIG-rekisteriin, johon Alankomaiden terveysministeriö ilmoittaa mahdolliset kurinpitotoimenpiteet. 2. Pelkääkö komissio tutkimuksen tehneen ZonMW-toimiston tavoin, että yhteisön sisäinen vapaa sijoittautumisoikeus terveydenhoitoalalla johtaa siihen, että EU:n nykyisiin jäsenvaltioihin tulee yhä enemmän ulkomaista hoitohenkilökuntaa ja että on välttämätöntä ryhtyä lisätoimiin, jotta potilaat saisivat tietää, ovatko he riittävän suojattuja epäpäteviltä hoitoalan ammattien harjoittajilta? 3. Onko muissa EU:n jäsenvaltioissa vastaavanlaisia kokemuksia, joiden mukaan lääketieteellisiä virheitä syntyy siitä, että ei tunneta lääketieteen harjoittajien ammattitaustaa? 4. Poikkeaako tapa rekisteröidä lääketieteellisiä virheitä tavasta rekisteröidä niihin liittyviä rangaistuksia nykyisissä EU:n jäsenvaltioissa ja ehdokasmaissa? Onko vielä jäsenvaltioita, joissa ei pidetä rekisteriä tai yleisö ei pääse tutustumaan rekisteröityihin virheisiin? Tuleeko asiaan pian muutos? 5. Miten komissio arvioi tutkijoiden ehdotusta, jonka mukaan luotaisiin yhteisön tietojärjestelmä, josta selviäisi aiemmin toisessa valtiossa työskennelleiden ja/tai opinnot suorittaneiden lääketieteen harjoittajien ammattipätevyys? Aikooko komissio tehdä aloitteita ehdotuksen toteuttamiseksi? Tietolähde: Alankomaissa ilmestyvä päivälehti de Volkskrant, 21. ja 23. joulukuuta 2002. Frits Bolkesteinin komission puolesta antama vastaus (25. helmikuuta 2003) 1. Säännökset, jotka koskevat hyvää käytöstä ja mainetta, säännökset seuraamuksista, jotka liittyvät ammatin harjoittamisen yhteydessä tehtyihin vakaaviin virheisiin, sekä säännökset rikostuomioista kuuluvat jäsenvaltioiden toimivaltaan. Vastaanottava jäsenvaltio voi pyytää kotijäsenvaltiolta näyttöä hyvästä maineesta ja tähän liittyviä tietoja niiden ammatillista tunnustamista koskevien direktiivien mukaisesti, jotka kattavat terveydenhuollon alan ja sen liitännäisalojen ammatit. Tällöin on otettava asianmukaisesti huomioon tietojen luottamuksellisuus ja tietosuojasäännöt. Vastaanottava jäsenvaltio voi edellyttää näiden tietojen toimittamista ennen ammatillisen pätevyyden tunnustamista. 2. Yhteisön lainsäädäntöä, myös edellä mainittua velvoitetta, sovelletaan kaikissa uusissa jäsenvaltioissa. 3. Komissio järjestää säännöllisesti terveydenhuollon johtavien virkamiesten komitean ja yleisen järjestelmän koordinaattoreiden kokouksia, joiden tarkoituksena on tietojen vaihto ja keskustelu vapaaseen liikkuvuuteen liittyvistä seikoista. Komissiolla ei ole käytössään mitään kysymyksessä mainittuja erityistietoja. 4. Komissio on yleisesti tietoinen kansallisten toimintatapojen eroavaisuuksista. Kaikissa jäsenvaltioissa on erilaisia rekistereitä. Se, miten näiden rekistereiden tiedot ovat kokonaan tai osittain yleisesti eri jäsenvaltioissa saatavilla, on järjestetty yhteisön tietosuojalainsäädännön mukaisesti. Komissio pyrkii tällä hetkellä kehittämään tietojärjestelmää, jolla vahvistetaan kansallisten viranomaisten nykyistä verkostoa ja helpotetaan mm. tarvittavien tietojen vaihtoa verkossa. Äskettäin annetulla direktiiviehdotuksella ammattipätevyyden tunnustamisesta(1) pyritään lisäksi vahvistamaan kansallisten yhteyspisteiden merkitystä. 5. Kurinpitotoimenpiteet ovat kysymys, joka kuuluu ammattipätevyyden tunnustamisesta annetun direktiiviehdotuksen piiriin. Ehdotuksessa edellytetään tällaisia toimenpiteitä koskevien tietojen ilmoittamista, kun terveydenhuoltoalan ammatin harjoittaja aikoo sijoittautua toiseen jäsenvaltioon. Ehdotetun direktiivin liitteessä VII mainitaan asiakirjat, joita vastaanottava jäsenvaltio voi vaatia, kun se tekee päätöstä ammattipätevyyden tunnustamisesta. Erityisesti voidaan vaatia osoitus siitä, että hakija ei ole syyllistynyt vakavaan ammatilliseen virheeseen tai rikoksiin, jotka voivat johtaa kyseisen ammatin harjoittamisen keskeyttämisen tai harjoittamista koskevaan kieltoon alkuperäisessä jäsenvaltioissa. 46 artiklan 2 kohdassa vahvistetaan järjestelmää niiden tapausten osalta, joissa alkuperäisiä jäsenvaltioita on useampia kuin yksi. Kaikissa toimissa, jotka toteutetaan kurinpitotoimenpiteitä koskevien tietojen vaihtamiseksi, on noudatettava yhteisön nykyisiä tietosuojaperiaatteita. (1) EYVL C 181 E, 30.7.2002.